User:JosebaAbaitua/sandbox/References/HDum1920/SÁNCHEZ DORRONSORO, Leire

Egungo gazteen inguruko ikerketek gora egin dute azken urteetan. Hain zuzen, badira Ipar Euskal Herriko gazteen aisialdian sakondu duten hainbat ikerketa. Besteak beste, Erramun Baxok eta Jean-Baptiste Coyosek beren lanean argi azaltzen dute aisialdiari buruzko iritzi ezberdinak daudela zabalduta gizartean. Esaterako, zenbaiten ustez filosofia bat sortu zen aisialdia hedatu zelarik: aisialdia ez ote zen zibilizazio berri bati buruzko bidea. Beren lagina zehaztu ahal izateko baliagarria egin zitzaien Eusko Jaurlaritzaren eskutik lortutako IV. inkesta soziolingustikoa. Era berean, gai hau landu ahal izateko interesgarria izan liteke euskara erabiltzeko euskaldunon eskubideen inguruko ikerketaren bat, eskubide hau ez baita berbera Euskal Herriko zazpi probintzietan. Hain juxtu, ezberdintasun hauek direla eta askok aztertu dute gazteen hizkuntza erabileran zein faktorek eragiten duten eta horiek kontuan izanda nola bultza daitekeen euskararan erabilera.

Norbaitek pentsa lezake iraganeko ikerketak direla era aipatu berri ditugunak, baina ez da hala. Hain zuzen, ikerketa berritzaileak eta eguneratuak dira aipatu ditugunak. Izan ere, XXI. mendeko testuinguruan aztertu nahi izan dute gazteen aisialdia autore askok ; beste batzuk, pauso bat aurrera egin eta  etorkizuneko egoera aurreikusten ere saiatu dira . Gainera, pozgarria da jakitea Hego Euskal Herrian ez ezik, Ipar Euskal Herrian ere egin izan direla era honetako azterketak. Horretaz gain, aisialdiarekin ez ezik, gazte izateak zein lotura duen norberaren identitatearekin edota hizkuntzarekin ere aztertu du hainbat lan garrantzitsutan Jone Miren Hernandezek. Hain zuzen, faktore horren inguruko ikerketak ere nabari egin dira azken hamarkadetan, hots gazteen hizkuntza egoeraren aukeraketaren ingurukoak, nabari da euskal gizartea kezkatuta dagoela euskararen egoerarekin eta gazteen hizkuntza hautaketak aztertzea funtsezkoa zaiola.